ANA HEMEN: LOVELYBOOKSHELL

Ana Hemen je mlada dvatesetšetogodišnja djevojka zaposlena kao kuharica u našoj školi. Voli sve što vole mladi, kao kuharica ima strast prema dobroj hrani i pripremi hrane, ali isto tako gaji jednu veliku strast prema čitanju knjiga. U proljeće, u vrijeme prvog *lockdowna*, kada smo svi radili od kuće, Ana je odlučila izraditi instagram i fb profil- stranicu na kojoj će objavljivati recenzije knjiga koje čita, citate, korisne informacije i sve ostalo što jednog ljubitelja knjige može zanimati i inspirirati. Tako je nastala stranica mylovelybookshell (mojapredivnapolicasknjigama). Malo po malo objave su privukle pratitelje i danas Anina stranica ima više od tisuću pratitelja na Instagramu te slično i na Facebooku.

U posljednjim objavama izrazila je žaljenje zbog otkazivanja Interlibera, ali i optimistično napisala:

„Cijelo vrijeme razmišljam... Naručiti koju knjigu povodom "WebLibera" ili ne? Hm... Ipak ne! Pošto ćemo na kraju imati pravi Interliber od 23. do 28.03.2021! Odlučila sam štedjeti i trošiti na Velesajmu. Poseban je gušt doći na štand i uvući se među knjige i njihove korice. Držim fige da će situacija s koronom biti puno, puno bolja! Baš se veselim!

Ana nam je ispričala da je kao osnovnoškola čitala kao i većina đaka, lektiru i tu i tamo pokoju knjigu. Od klasika dječje književnosti rado se sjeća Lovrakovih dječjih romana Vlaka u snijegu i Družbe Pere Kvržice. Prva ozbiljnija motivacija za čitanjem „izvan okvira“ dogodila se kada je Ana pročitala „Dnevnik Ane Frank“ i roman Karla Brucknera „Sadako hoće živjeti“. Zajednička poveznica tim dvjema knjigama je Drugi svjetski rat, koji je eto, neobično, Anu zainteresirao za daljnje čitanje i istraživanje literature na tu temu. Iako za sebe kaže da je introvert, tj. da ne voli toliko izlaziti i družiti se s puno ljudi ( a mi znamo da je baš vesela i komunikativna), koliko voli čitati, njena empatičnost prema patnjama mlade Židovke koja se skrivala na tavanu ili prema patnjama mlade Sadako koja je preživjela napad atomskom bombom na Hirošimu probudila je u njoj interes i emocije prema tom razdoblju ljudske povijesti. Tako je i došla u posjed knjige poznatog svjetskog autora Markusa Zusaka „Kradljivica knjiga“ koja nije inspirirana stvarnim događajem Drugog svjetskog rata kao gore spomenute knjige, nego je plod mašte autora smješten određenim dijelom fabule u to doba. Ta alegorična priča o ljubavi i smrti postala je Aninom omiljenom knjigom, a Zusak autorom. Ana nam se pohvalila kako je prošle godine u Zagrebu na književnom susretu (predstavljanju romana „Od claya most“) upoznala svog omiljenog pisca Markusa Zusaka te na dar dobila posvetu u svoj primjerak „Kradljivice knjiga“. Također, svog tisućitog pratilelja LBS darivala je jednim primjerkom Kradljivice knjiga!

Ana čita knjige koje bira sama, po preporuci prijatelja i književnih autoriteta, a neke od posljednjih koje je pročitala i objavljivala na LBS su : „Čovjek zvan Uve“ Fredrika Backmana, "Nakon Svršetka" Clare Mackintosh, „Djevojka iz močvare“ Delie Owens, „Ponos i predrasude“ Jane Austen… Provjerite stranicu i pročitajte neku od knjiga koje nam Ana preporučuje. Također, moramo istaknuti da na svom profilu, stranici Ana objavljuje predivne prigodne i vrlo inspirativne fotografije koja sama aranžira i fotografira. Lijepe fotografije, lijepe riječi, misli – pa tko to ne bi provjerio? I za kraj donosimo jedan od posljednjih Aninih postova, citat omiljenog svjetskog autora za djecu i mlade, Roalda Dahla: ′′ „Molim vas, molim vas, molimo vas, molimo, idite baciti svoj TV set, a na njegovo mjesto možete postaviti lijepu policu za knjige na zid."

Kristina Prilika